**Mikkelin Musiikkijuhlat** on Mikkelin musiikkijuhlien kannatusyhdistys ry:n (per. 1991) ylläpitämä klassisen musiikin festivaali. Juhlat järjestetään vuosittain kesä-heinäkuun vaihteessa, ja kävijämääräksi on vakiintunut noin 5 000 henkeä. Vuodesta 2023 alkaen juhlien ajankohta on muuttunut heinä-elokuun vaihteeseen. 

Juhlien konsertteja on järjestetty vuodesta 1992 alkaen niin kongressi- ja konserttitalo Mikaelissa (700 paikkaa), Mikkelin tuomiokirkossa (1 100 paikkaa) kuin Mikkelin maaseurakunnan kirkossakin (1 500 paikkaa). Musiikkijuhlien syntyyn oli voimakkaasti vaikuttamassa kriitikko Seppo Heikinheimo, jolla oli huvila Hirvensalmella.

Musiikkijuhlien taiteellisena johtajana toimi 1993–2022 pietarilaisen Mariinski-teatterin pääjohtaja, kapellimestari Valeri Gergijev. Mikkelin musiikkijuhlien konsertteja on radioitu, videotallennettu ja levytetty (Philips Classics, Deutsche Gramophone). Musiikkijuhlien esiintyjärungon muodostavat Mariinski-teatterin orkesteri ja kuoro. Ohjelmistossa on sinfoniakonsertteja ja oopperoiden konserttiesityksiä, lisänä kuullaan solistikonsertteja, kamarimusiikkia ja ohjelmaa lapsille.

Musiikkijuhlilla on vuosien varrella kuultu lukuisia Mariinskin kasvattamia oopperamaailman tähtiä, kuten Olga Borodina, Olga Gortshakova, Olga Trifonova, Dmitri Hvorostovski ja Gegam Grigorian. Muina solisteina ovat esiintyneet muun muassa alttoviulisti Juri Bashmet, viulisti Vadim Repin ja pianisti Alexander Toradze. Suomalaisista taiteilijoista Mikkelissä ovat esiintyneet muun muassa Jaakko Ryhänen, Soile Isokoski, Esa-Pekka Salonen, Reka Szilvay, Jukka-Pekka Saraste ja Santtu-Matias Rouvali.

Mikkelin Musiikkijuhlien yhteydessä on toiminut Mariinskin nuorten laulajien akatemian kansainvälinen mestarikurssi, johon vuosittain osallistui 30–40 nuorta laulajaa 10–15 maasta. Akatemian rehtorina on toiminut Larissa Gergijeva. Mestarikurssien järjestelyistä vastasi Mariinskin kesäakatemian kannatusyhdistys ry.*lähde?*

Gergijev toimi Mikkelin musiikkijuhlien taiteellisena johtajana miltei 30 vuotta, mutta yhteistyö päättyi 2022, kun Venäjä hyökkäsi Ukrainaan. Gergijev tunnettiin Venäjän presidentin Vladimir Putinin tukijana. Samassa yhteydessä päättyi yhteistyö myös Mariinski-teatterin kanssa. Vuonna 2022 Mikkelin Musiikkijuhlat aloitti ainakin vuoteen 2026 saakka jatkuvan yhteistyön Philharmonia Orchestran kanssa.

Mikkelin Musiikkijuhlien kannatusyhdistys ry:n hallituksen puheenjohtajana toimi 1992-2021 Jukka Tikka. Keväästä 2021 alkaen puheenjohtajana on toiminut Markus Tykkyläinen. Musiikkijuhlien hallintojohtajana toimi Jorma Hartikainen vuoteen 1993, Kari Moring vuoteen 2016 ja Jari Hokkanen vuoteen 2019 saakka. Mikkelin Musiikkijuhlien festivaalijohtajana (ent. hallintojohtaja) toimi vuodesta 2018 helmikuuhun 2023 Teemu Laasanen.*lähde?* Musiikkijuhlien taiteellisena johtajana toimii kauden 2023–2026 kapellimestari Erkki Lasonpalo.

Lähteet
-------

1. ↑  Peter Schünemann: Tervetuloa Mikkeliin!  16.4.2003. Suomen suurlähetystö, Oslo. Viitattu 12.5.2009.
2. ↑  Vesa Sirén: Liikaa haitarimusiikkia Hirvensalmella ("Eipä arvannut - - Seppo Heikinheimo, mitä tuli panneeksi alulle, kun käväisi Hirvensalmen kesähuvilaltaan kuntalaisten tervaleppäjuhlilla" - - "Ensimmäinen palkinto annettiin Heikinheimon kauhuksi haitarinsoittajalle. "Hirvensalmi on liian pieni paikkakunta", tyrmistynyt kriitikko totesi. Ja perusti musiikkijuhlat Mikkeliin.") *Hs.fi*.  2.7.2007. Viitattu 12.5.2009.
3. ↑  Sari Ursin, Juho Liukkonen, Mikkelin Musiikkijuhlat sai ennätysajassa uuden ohjelmiston kasaan – Venäjän hyökkäys Ukrainaan pakotti vaihtamaan pitkäaikaisen taiteellisen johtajan, Yle.fi, uutiset 30.3.2022, viitattu 30.3.2022
4. ↑  Mikkelin musiikkielämän vaiheita Mikkelin kaupunki (Web Archive 2012).  Arkistoitu 15.5.2012. Viitattu 9.9.2021.
5. ↑  Koppinen, Mari: Mikkeli katkaisi yhteistyön Gergijevin kanssa.  *Helsingin Sanomat*, 2.3.2022, s. B 5. Helsinki:  Sanoma Issn=0355-2047. Artikkelin verkkoversio. Viitattu 2.3.2022.
6. ↑  LONTOON PHILHARMONIA Viitattu 4.11.2023
7. ↑  Sirén, Vesa: Erkki Lasonpalo hyppää Valeri Gergijevin saappaisiin – aloittaa Mikkelin musiikkijuhlien taiteellisena johtajana välittömästi *Helsingin Sanomat*.  21.2.2023. Helsinki:  Sanoma Media Finland Oy. Viitattu 2.3.2023.

Aiheesta muualla
----------------

* Mikkelin musiikkijuhlat